前日chiah leh hō͘ 人o-ló「食老koh 有牽挽」，隨時ka-tī就檢討講運動ài 適當，mài chhio-tiô,mài 想beh kap 人拚，節節á 來，節ka-tī身體堪會去ê 能力，若超過就起倒害。
禮拜日hit 場比賽就犯了戒，差1 su̍t-á 就有影起倒害，真ka-chài睏1 暝hioh-khùn 了後，精神又koh 原在。
是án-ni，妻舅陳代書in 網球隊，邀請西螺隊朋友來phah 球，因為人數無夠，特別拜託gún翁bó͘去o͘-ián 參加。Hit 日 Siau, Lah-jih chái起時有台語課，閃bē 開kha，等kah 11點外chiah 去北斗，人已經siah 幾nā盤，準備beh 食中晝頓，gún翁bó͘想pháiⁿ-sè,先落去phah 1 場，11 點外ê 日頭中央，室外無cha̍h 影，紫外線kiám-chhái超過10 度，kāng款你來1 粒，我sak 1 拍，kho̍k 來kho̍k 去，kòng 來kòng 去，30分鐘就汗流sám 滴，頭殼燒hōm-hōm,giōng-beh lia̍h狂。
食飽後，謝--ê tī-leh 招，iáu是中晝心，未phah 汗先流，phah gah 嘴乾喉khoah，6比0，6局清，有夠chhèng。比賽結束有人隨挑戰，贏--ê 留--落-來，m̄-thang 走，為gún道友討公道，按算beh hō͘ lín chhia 糞斗。朋友tāi,友誼賽，無陪--1-場mā bē-sái。有夠硬，少年人，爆發力特別強，kan-taⁿ 接發球就chám-jiân-á用精神，siuⁿ 細力，球kho̍k 著球拍pû-ú 1 下soah 漏屎，siuⁿ 大力，10 粒9 粒飛--起-來Àu-sái!實在厲害，phah 到搶7，結果mā是kā in khiat--落-來。
Hioh喘--1-下，chiah e-po͘ 2 點半，hit 工phah kah 4 點外，你kám知 Siau, Lah-jih phah 幾盤？Lóng 總5 盤正正正，無kā 你騙，收工chiah 知影，kha酸手軟，頭殼giōng-beh 烏暗眩，照鏡看清楚，kài 成ùi 非洲來，球友一直o，實在kā 你o-ló,50 外beh 60，kám有影chiah 厲害，其實ka-tī心內知知，這款「食老koh m̄ siàu-hiauhⁿ」ê 拚生死，上好khah mài--leh。
m̄ siàu-hiauhⁿ：『不自量力』。
o͘-ián:支援幫忙。
siah：sńg,phah，『玩』。
cha̍h 影：『遮陽光』。
sak：『推』。
sám 滴：擅滴，chhìn-chhái 流。
燒hōm-hōm:『熱烘烘』。
giōng-beh lia̍h狂：『簡直要抓狂』。
tī-leh 招：一直邀請。
嘴乾喉khoah：『嘴乾喉渴』。
chhèng:siuⁿ厲害揚揚得意。
chhia 糞斗：車糞斗，Get o͘t ê 意思。
chám-jiân-á:tī chia 有『能力有限，疲於奔命』ê 意思。
khiat--落-來：贏--起-來，『打下來』。